Զորակոչվող 23 զինակոչիկներն էլ բարձր տրամադրությամբ մեկնեցին բանակ: Մայրերը ջանում էին, որ երեխաները չնկատեն իրենց հուզմունքը: «Լավ տրամադրությամբ եմ մեկնում ծառայության: Իմ հայրենիքը պաշտպանելու եմ: Լավ եմ տրամադրված: Նորմալ է ամեն ինչ»,- ասաց զինակոչիկ Արմեն Մայիլյանը: Արմենը ընտանիքի միակ տղան է: Նա սովորում է Երևանի պոլիտեխնիկ ինստիտուտի Վանաձորի մասնաճյուղի 1-ին կուրսում: «Տրամադրությունս շատ բարձր է, մարտական: Մեր հայրենիքի սահմանները պետք է պաշտպանենք: Մեր հույսով են բոլորը հանգիստ ապրում: Պետք է գնանք, ծառայենք»,- ասաց թումանյանցի Ռոմիկ Աղաջանյանը: Զինակոչիկ Զորիկ Քեխֆոյանը մասնագիտությամբ խոհարար է: «Ռուսաստանի Դաշնության Կրասնոդար քաղաքում խոհարար եմ աշխատել: Վերադարձել եմ հայրենիք, որ գնամ ծառայության: Հոյակապ տրամադրությամբ մեկնում եմ ծառայության»,- ասաց Ռոմիկը: Հովիկ Տիրացվյանը մինչև բանակ մեկնելը Շնողում գյուղատնտեսական աշխատանքներում օգնել է ծնողներին: Հովիկը դպրոցն ավարտելուց հետո չի շարունակել ուսումը: «Ասեցի՝ գնամ բանակ գամ, հետո կշարունակեմ սովորելս»,-բացատրեց Հովիկը: Օձունցի Ռուբեն Մամաջանյանը սովորում է Երևանի միջազգային անվտանգության ակադեմիայում: Ուսումը կիսատ է թողել: Ասաց, որ ծառայությունից հետո կշարունակի այն: